text: 44-årig hårdt medtaget efter motorcykelulykke 
  21 juli 2014 kl. 11.45
  En soloulykke i Esbjerg har sendt en mandlig motorcyklist på sygehuset i kritisk tilstand.
  En forbipasserende så en kvæstet motorcyklist i Esbjerg i formiddags og slog alarm. 
  En 44-årig mand lå oven på en motorcykel og var hårdt kvæstet i det, der ligner en soloulykke, oplyser Syd- og Sønderjyllands Politi.
  Ulykken fandt sted kort før klokken 11 på Stjerneparken, og der var angiveligt ikke andre personer involveret.
  - Manden er i kritisk tilstand, siger vagtchef Jan Stokholm til Ritzau.
  